मंदाकिनी समूह

**मंदाकिनी समूह**  या **मंदाकिनियों का समूह**   लगभग ५० या उससे कम गुरुत्वाकर्षण से बंधे सदस्यों से युक्त मंदाकिनियों का एक समूह है, जिनमें से प्रत्येक मंदाकिनी कम से कम आकाशगंगा जितनी चमकदार होती है ( सूर्य की चमक से लगभग 10 गुना अधिक चमक); प्रथम-क्रम गुच्छन (क्लस्टरिंग) वाले समूहों से बड़े मंदाकिनी संग्रह को मंदाकिनी गुच्छ कहा जाता है।  मंदाकिनियों के समूह और गुच्छ स्वयं भी एकत्रित होकर मंदाकिनियों के महागुच्छ बना सकते हैं।

हमारी आकाशगंगा मंदाकिनी, ऐसे ही एक समूह का भाग है जिसे स्थानीय समूह कहा जाता है। 

## विशेषताएँ

मंदाकिनी समूह, मंदाकिनियों के सबसे छोटे समुच्चय होते हैं। इनमें सामान्यतः १ से २ मेगापारसेक (एमपीसी) के व्यास के भीतर ५० से अधिक मंदाकिनियाँ नहीं होतीं। इनका द्रव्यमान लगभग १०¹³ सौर द्रव्यमान के तुल्य होता है। पृथक् मंदाकिनियों के वेगों का प्रसार लगभग १५० किमी/सेकंड होता है। तथापि, इस परिभाषा का उपयोग केवल मार्गदर्शक रूप में ही किया जाना चाहिए, क्योंकि आकार में बड़े तथा अधिक द्रव्यमान वाले मंदाकिनी तंत्रों को भी कभी-कभी मंदाकिनी समूह के रूप में वर्गीकृत कर दिया जाता है। 
मंदाकिनी समूह, ब्रह्मांड में मंदाकिनियों की सर्वाधिक पायी जाने वाली संरचनाएँ हैं और प्रेक्षणीय ब्रह्माण्ड (जिसे **स्थानीय ब्रह्मांड** भी कहते हैं) की कम-से-कम ५०% मंदाकिनियाँ इनमें सम्मिलित हैं। इनका द्रव्यमान अत्यंत विशाल दीर्घवृत्ताकार मंदाकिनियों तथा मंदाकिनी गुच्छ के द्रव्यमानों के मध्य में होता है। स्थानीय ब्रह्मांड में लगभग आधे समूह अपने अंतर्गुच्छ माध्यम से प्रसारित विसरित ऍक्स किरण उत्सर्जन प्रदर्शित करते हैं। जो समूह ऍक्स-किरणें उत्सर्जित करते हैं, उनमें प्रायः आरंभिक-प्रकार की मंदाकिनियाँ सदस्य के रूप में पाई जाती हैं। यह विसरित ऍक्स-किरण उत्सर्जन समूहों की विरियल त्रिज्या के आंतरिक १०–५०% क्षेत्र से उत्पन्न होता है, जो सामान्यतः ५० से ५०० किलोपारसेक के बीच होता है।

## प्रकार
इनके कई उपप्रकार होते हैं।

### सघन समूह
**सघन समूह** वह समूह होता है जिसमें मंदाकिनियों की संख्या कम होती है—सामान्यतः लगभग पाँच, और वे एक-दूसरे के अत्यंत निकट स्थित होती हैं तथा अन्य मंदाकिनियों और संरचनाओं से तुलनात्मक रूप से पृथक् रहती हैं। सबसे पहला खोजा गया सघन समूह स्टीफ़न के पंचक (पाँच का समूह) था, जिसकी खोज १८७७ में की गई थी। यह नाम उस सघन समूह के लिए प्रयुक्त होता है जिसमें चार परस्पर संबद्ध मंदाकिनियाँ तथा एक असंबद्ध अग्रभूमि मंदाकिनी सम्मिलित है। खगोलशास्त्री पॉल हिक्सन ने वर्ष १९८२ में ऐसे समूहों का एक सूचीपत्र तैयार किया था, जिसे आज **हिक्सन सघन समूह** कहा जाता है।

सघन समूह, आन्ध्र पदार्थ के प्रभाव को स्पष्ट रूप से प्रदर्शित करते हैं, क्योंकि इन समूहों का द्रव्यमान उस मात्रा से अत्यंत कम होता है जो मंदाकिनियों को गुरुत्वीय रूप से एक आबद्ध समूह के रूप में संयुक्त रखने के लिए आवश्यक है। सघन समूह हबल-लेमैत्रे नियम की अवधि में गतिशील रूप से स्थिर नहीं रहते; अतः यह स्पष्ट होता है कि ब्रह्मांड की आयु के तुल्य कालमान पर मंदाकिनियाँ विलयन (संलयन) की प्रक्रिया द्वारा क्रमशः विकसित होती हैं।

### जीवाश्म समूह
जीवाश्म मंदाकिनी समूह, जीवाश्म समूह या जीवाश्म गुच्छ ऐसे तंत्र माने जाते हैं जो एक सामान्य मंदाकिनी समूह के भीतर मंदाकिनियों के विलयन (संलयन) की प्रक्रिया का अंतिम परिणाम होते हैं, और जिनमें मूल (प्रोजेनिटर) समूह का ऐक्स-किरण प्रभामंडल शेष रह जाता है। किसी समूह के भीतर मंदाकिनियाँ परस्पर अंतःक्रिया करती हैं और अंततः विलयित हो जाती हैं। इस मंदाकिनियों के विलयन के पीछे की भौतिक प्रक्रिया को गतिक घर्षण कहते हैं। दीप्तिमान (अथवा L*) मंदाकिनियों पर गतिक घर्षण के कालमान से यह संकेत मिलता है कि जीवाश्म समूह प्राचीन, अविक्षुब्ध तंत्र हैं, जिनमें उनके प्रारम्भिक संकुचन के पश्चात् L* मंदाकिनियों का आगमन अत्यल्प रहा है। अतः जीवाश्म समूह एक पृथक् तंत्र में मंदाकिनियों तथा अंतःगुच्छ माध्यम के निर्माण और विकास के अध्ययन के लिए एक महत्त्वपूर्ण प्रयोगशाला सिद्ध होते हैं। जीवाश्म समूहों में अब भी अविलयित बौनी मंदाकिनियाँ विद्यमान हो सकती हैं, परंतु समूह के अधिक द्रव्यमान वाले सदस्य संघनित होकर केंद्रीय मंदाकिनी में समाहित हो चुके होते हैं। इस परिकल्पना का समर्थन ब्रह्मांडीय आयतन के संगणकीय अनुकरणों के अध्ययनों द्वारा किया जाता है।

आकाशगंगा के सबसे निकट स्थित जीवाश्म समूह **NGC 6482** है, जो लगभग १८ करोड़ प्रकाश-वर्ष की दूरी पर स्थित एक दीर्घवृत्ताकार मंदाकिनी है और पहलवान तारामंडल में अवस्थित है।

### आदिम समूह
**आदिम समूह** वे समूह हैं जो निर्माण की प्रक्रिया में होते हैं। ये आदिम गुच्छों का लघुतर रूप होते हैं। इनमें मंदाकिनियाँ तथा आदिम मंदाकिनियाँ (प्रोटोमंदाकिनियाँ) सम्मिलित होती हैं, जो आन्ध्र पदार्थ के प्रभामंडलों में अवस्थित होती हैं और एकल आन्ध्र पदार्थ प्रभामंडलों के समूह-निर्माण में परस्पर संलयन की प्रक्रिया में रहती हैं।

## सूची

## टिप्पणियाँ

 
## सन्दर्भ